I dag sejler flere fiskere hundredevis af sømil ud og fisker i andre landes farvand. Det giver ofte problemer, og derfor mødtes den norske og den danske fiskeriminister i dag for at diskutere fremtidens samarbejde mellem de to lande.

Lettere og mere ensartede regler og flere makreller til Danmark, tak. Ønskerne fra danske fiskere til den danske og den norske fiskeriminister er klare: Lettere og mere ensartede regler, bedre kontrol og en åbning for at fange makreller i norsk farvand. Så simpelt kan det stilles op, hvis man spørger den nordjyske formand i Danmarks Fiskeriforening: - Danske fiskere fisker efter EU-regler, og norske fiskere fisker efter norske regler, og de to regelsæt  passer rigtigt dårligt sammen. Der er forskellige mindstemål på flere arter, og nordmændene har særlige regler for eksempelvis helleflyndere, hvis man får dem i trawlet på grænsen mellem de to forskellige landes områder, forklarer Claus Hjørne Pedersen fra Danmarks Fiskeriforening. Uenighed blandt danske og norske fiskere Netop problematikken om danske fiskeres fangst af fredede helleflyndere inde i norsk område, var et af diskussionspunkterne, da Danmarks fiskeriminister Rasmus Prehn og Norges fiskeriminister Bjørnar Skjæran i dag mødtes i Hirtshals. Nordmændene mener, at flere danske fartøjer fisker på kanten af reglerne, og i visse tilfælde endda decideret ulovligt. Danskerne mener derimod, at fiskene er fanget på den rigtige side af grænsen og dermed ikke er fredede. Tilmed synes de, at nordmændene er alt for rigide i fortolkningen af reglerne. - Jeg tror, løsningen på det her problem er mere ensartede og let gennemskuelige regler, så man får en bedre, smidigere og mere ensartet kontrol af fiskefartøjerne, lyder det efter mødet fra Rasmus Prehn. God dialog mellem ministre Han bakkes op af sin norske kollega: - Vi har haft en god dialog om kontrollen, og vi er allesammen interesserede i en velfungerende kontrol og forvaltning af de fælles ressourcer i Skagerrak, forklarer Bjørnar Skjæran. Samtidig havde den danske fiskeriminister et ønske til nordmændene. Den eksisterende EØS-aftale, der har givet danske fiskere mulighed for at fiske makrel i norsk farvand er løbet ud. Derfor kan danske fiskere ikke fange den eftertragtede spisefisk, der hvor de plejer, og det er et problem for fiskerne. - Vi håber på, at Norge vil være med til at hjælpe os med den her problematik, indtil en ny EØS-aftale kan komme på plads. Vi håber på et fælles nordisk samarbejde på makrelområdet, forklarer Rasmus Prehn. Minister skal i arbejdstøjet De danskere fiskere er enige med ministeren. Efter Brexit har mulighederne for fiskeri ændret sig markant, og makrellerne i det norske område er vigtigere end nogensinde før: - Vi har familier, der har forventet et indkomstgrundlag baseret på makrellerne fra Norge, og så hører aftalen op, uden man har lavet en ny. Det er ministerens arbejde at sikre ordentlige forhold for de danske fiskere, og vi håber, at der snarest kan komme en afklaring, forklarer Claus Hjørne Pedersen fra Danmarks Fiskeriforening.